Anders Samuelsen (RV), 1999-10-14:
Lovforslag nr. L 29, lov om ændring af lov om arbejdsløshedsforsikring, indeholder, som det er fremgået af debatten i dag, bl.a. spørgsmål om venteperiodens længde ved ophør af selvstændig virksomhed, men forslaget har også andre elementer.
Samlet skal forslaget ses i sammenhæng med regeringens udspil til finanslov 2000.
Af forslagets indhold vil jeg gerne lige starte med bl.a. at fremhæve, at det indeholder, at venteperioden for at opnå ret til dagpenge ved ophør af selvstændig virksomhed udvides fra 1 til 4 uger, at i reglerne om dagpengegodtgørelse for 1. og 2. ledighedsdag skal G-dage ændres, og endelig at ministerens dispensationsadgang til at fastsætte regler om, at bestemmelsen om dagpengegodtgørelser midlertidigt bortfalder ved arbejdskonflikter af større omfang, ophæves; i stedet indføres en objektiv og generel regel om, at betalingsforpligtigelsen bortfalder ved arbejdsophør, nødvendiggjort af strejke eller lockout på anden virksomhed.
Samlet set støtter Det Radikale Venstre forslaget, som det ligger i dag.
Det siger sig selv, at specielt det første punkt er meget kontroversielt; det har vi jo ikke mindst kunnet aflytte af debatten i dag.
Der er er af de partier, som er imod forslaget, blevet peget på, at forslaget forringer konkurrenceevnen, demotiverer i forhold til at starte selvstændig virksomhed osv.
I Det Radikale Venstre har vi hele tiden gået i spidsen, når vi inden for de seneste år under den socialdemokratisk-radikale regering har foretaget ændringer inden for loven om arbejdsløshedsforsikrings område, og det har vi gjort og fået opbakning til fra et flertal i Folketinget.
Ændringer af denne art gør sådan set altid ondt, men kan i et samlet perspektiv ikke desto mindre være nødvendige.
Det er sådan set ikke noget nyt, hvis man ser generelt på det, heller ikke inden for de to områder, hvor jeg er radikal ordfører, nemlig det sociale og arbejdsmarkedspolitiske område, at tingene gør ondt, når vi griber ind.
Hvert år er der behov for besparelser, blot for at undgå, at den eksisterende økonomi falder fra hinanden.
Og i hvert eneste emne, hvor der sættes ind, kan der sådan set godt argumenteres for, at lige netop her er det, set fra en bestemt, konkret vinkel, en meget dårlig idé at gribe ind. Det er sådan set et grundvilkår, som enhver ansvarlig regering må arbejde under.
Der skal, som ved alle tidligere tilfælde, ikke herske tvivl om, at Det Radikale Venstre i hele den kommende proces vil være lydhør over for den kritik, som bl.a. er kommet frem i dag, og i det omfang, hvor det er relevant, og hvor det er muligt, vil jeg selvfølgelig også arbejde for, at der bliver taget højde for berettiget kritik.
Vi ser derfor frem til de kommende forhandlinger, også om det her emne, ligesom vi ser frem til konstruktive og forhåbentlig også positive tilkendegivelser i forbindelse med bl.a. det forslag, som er en del af det forslag, som vi lægger frem i dag, og som ses som en meget stor sejr også for de små og mellemstore virksomheder: netop det forslag, som forhindrer, at man rammes indirekte ved konflikter, fordi vi altså ændrer nogle af de nuværende regler.
Så alt i alt kan Det Radikale Venstre støtte forslaget, som det ligger.